Økonomi- og Indenrigsministeriet

E-mail: frikommuner@oim.dk

Taastrup, den 17. august 2017
Sag 16-2017-00454 – Dok. 333365/tb\_dh

# Høringssvar til høring over forslag til lov om ændring af lov om frikommunenetværk

Danske Handicaporganisationer (DH) har modtaget ovenstående i høring og takker for muligheden for at komme med bemærkninger. DH har bemærkninger til følgende forslag til ændringer i lovgivningen:

* Brug af funktionsbaserede tilgængelighedskrav ved nybyggeri og ombygninger til eksisterende byggeri, hvor der etableres almene boliger
* Mulighed for brug af almene boliger samt ældre- og handicapboliger til § 108 tilbud
* Fleksible læringsmiljøer – udvikling af klassebegrebet i folkeskolen
* Psykologbehandling i jobcenterindsatsen
* Udslusningsboliger, kommunal anvisning til private udlejningsboliger mm.

## Brug af funktionsbaserede tilgængelighedskrav ved nybyggeri og ombygninger til eksisterende byggeri, hvor der etableres almene boliger

Af § 26 d fremgår det, at en frikommune i frikommunenetværket om billige boliger og fleksible boligløsninger kan meddele byggetilladelse til byggearbejder, der fraviger bygningsreglementets bestemmelser om bygningers indretning.

Det fremgår også, at der ved denne type fravigelse, skal udarbejdes en tilgængelighedsstrategi for byggeriet, hvoraf det skal dokumenteres at det overordnede formål med bygningsreglementets bestemmelser om bygningers indretning er opfyldt.

DH mener, at det er dybt betænkeligt at frikommunerne vil slække yderligere på reglerne om tilgængelig indretning af boliger. Der er et nyt bygningsreglement 2018 undervejs, hvor der i forvejen er indført en række funktionsbaserede krav og hvor man bevarer detailkrav på kritiske steder, eksempelvis dørbredder, højde- og afstandsmål på toiletter mm.

I den forklarende tekst til dette forslag til lovændring, refereres der til ’Emne H’ i bygningsreglement 2018, der først træder i kraft 1. januar 2018. Trafik-, Bygge- og Boligstyrelsen er fortsat i gang med at bearbejde indkomne høringssvar.

DH mener, at man bør lade det nye bygningsreglement 2018 træde i kraft og fungere, hvorefter man vurdere behovet for yderligere lempelser af tilgængelighedskravene.

Af forklaringen til forslaget fremgår det, at tilgængelighedsstrategien skal dokumentere, at de omfattede bygninger skal projekteres og udføres, så de kan anvendes af alle – dvs. både bygningens brugere, herunder både beboere og besøgende. Der udestår imidlertid en klar definition i bygningsreglement 2018 af ’brugeren.

DH har derfor påpeget behovet for en klar definition af ’brugeren’. Principielt er dette brede brugerbegreb i bygningsreglement 2018 et skridt i retningen af det brugerbegreb, der ligger til grund for begrebet universelt design, men det forudsætter, at brugerbegrebet i bygningsreglement 2018 tydeligt defineres.

Universelt design er den betegnelse, der findes i FN’s Handicapkonvention og begrebet handler om at sikre ligeværdig tilgængelighed indenfor produkter, omgivelser, ordninger og tilbud for alle personer. Denne værdibaserede tilgang til tilgængelighed er udgangspunktet for DH’s arbejde. Begrebet rummer en bred forståelse af ‘brugeren’ og har ikke fokus på at designe særlige løsninger til særlige mennesker, men i stedet fokus på ligeværdige løsninger, der kommer alle til gavn.

Det er afgørende for DH, at det netop er brugerforståelsen i begrebet universelt design, der danner grundlaget for det nye brugerbegreb, der trækkes på i dette lovforslag, så frikommunerne fortsat skal sikre, at mennesker med alle typer af funktionsnedsættelser bliver sikret gennem en tilgængelighedsstrategi. Byggeriet bør sikre inklusion og ikke diskrimination af borgere i samfundet. I dag fremgår det af forarbejderne til formålsbestemmelsen i § 1 at ”byggelovens regler om tilgængelighed hviler på FNs standardregler om lige muligheder for Handicappede,” der lå forud for Handicapkonventionen.

DH vil anbefale, at der gennemføres en samlet uvildig analyse af de tilgængelighedsstrategier, der måtte blive udarbejdet som led i dette frikommuneforsøg. Analysen bør foretages af Statens Byggeforskningsinstitut (SBi), der besidder en faglig ekspertise i tilgængeligt byggeri og bør have som hovedformål at afklare, hvordan tilgængeligheden er sikret i byggerierne og hvorvidt de vurderes at opfylde det overordnede formål med bygningsreglementets bestemmelser om bygningers indretning.

Generelt vil DH fremhæve, at det er fordyrende, når der i forbindelse med nybyggeri ikke bygges tilgængeligt. Det skyldes, at udgifter til en senere omdannelse af boligerne til eksempelvis kørestolsbrugere er langt større, end hvis tilgængelighed er udgangspunktet fra start.

Ved eventuelle forringelser af tilgængeligheden i de billige boliger, der er i fokus i dette frikommuneforsøg, vil den manglende adgang for personer med et handicap betyde, at både familiemedlemmer og venner med bevægelseshandicap ikke vil kunne besøge beboeren. Det byggede miljø risikerer dermed at forhindre beboernes samvær med familie og venner, hvilket DH finder stærkt kritisabelt.

Ved eventuelle forringelser af tilgængeligheden vil personkredsen, der kan anvende boligerne, desuden begrænses unødigt. Det gælder både for den målgruppe, der indledningsvist vil kunne visiteres til boligerne, da eksempelvis kørestolsbrugere med psykiske handicap potentielt ikke vil kunne anvende boligerne.

Desuden vil manglende tilgængelighed også være til stor gene for de beboere, der pludseligt eller på grund af alderdom pådrager sig et bevægelseshandicap, idet de i det øjeblik må se sig nødsaget til at flytte.

## Mulighed for brug af almene boliger samt ældre- og handicapboliger til § 108 tilbud

I udkastet til lov om ændring af lov om frikommunenetværk står der en overskrift om ”Mulighed for brug af almene boliger samt ældre- og handicapboliger til § 108 tilbud”. Der står dog intet i udkastet til en ny lovtekst eller i den forklarende tekst, der uddyber indholdet bag overskriften.

DH har været i dialog med Økonomi- og Indenrigsministeriet om dette punkt og kan forstå, at der er tale om en fejl i høringsmaterialet og at der ikke med dette lovforslag gives hjemmel til brug af almene boliger samt ældre- og handicapboliger til § 108 tilbud.

Boligområdet er et både et principielt og centralt område for flere af DH’s medlemsorganisationer. Retten til en lejebolig med tilhørende beskyttelse gennem lejeloven danner rammen for det enkelte menneskes mulighed for en tryg og værdig tilværelse. En egnet - og i videst muligt omfang varig - bolig er centralt for mennesker med fysiske eller psykiske handicaps udvikling og trivsel.

## Fleksible læringsmiljøer – udvikling af klassebegrebet i folkeskolen

Vedrørende forslag til § 29 a. Hvis muligheden for at danne fleksible læringsmiljøer på tværs af aldersgrupper og spor udnyttes, skal det sikres, at elever med handicap udfordres, så de når deres fulde potentiale. Det betyder, at uanset hvordan de fleksible læringsmiljøer og hold sammensættes skal det sikres, at elever med særlige behov får den nødvendige støtte i undervisningen.

DH vil også minde om, at der bør tages hensyn til det fysiske miljø undervisningen foregår i. Som det foreskrives i undervisningsmiljølovens § 1skal… *”Undervisningsmiljøet på skoler og uddannelsesinstitutioner (uddannelsessteder) skal fremme deltagernes muligheder for udvikling og læring og omfatter derfor også uddannelsesstedets psykiske og æstetiske miljø.”*

DH er derfor optaget af, at elever med handicap af fysisk, sensorisk, psykisk eller kognitiv karakter også i de fysiske rammer støttes bedst muligt, så de oplever en inkluderende, tryg og udviklende skoledag.

DH vil samtidigt gøre opmærksom på, at der kan være elever med særlige behov, der har brug for tydelige rammer for skoledagen. Det skal sikres, at forsøget med fleksible læringsmiljøer ikke sker på bekostning af trivslen hos denne gruppe elever.

Det er udmærket, at elever, der ikke ønsker at være omfattet af forsøget og derfor vil skifte skole, med forslaget bevarer deres distriktsskolerettigheder.

Angående forslag til § 29 b. I dag er flere elever med handicap blevet inkluderet i den almindelige undervisning. Når skolerne gør brug af muligheden for at ansætte faglærere uden læreruddannelse til at undervise i kreative fag, skal skolen derfor samtidigt sikre, at der er de rette specialpædagogiske ressourcer til rådighed, såfremt der er børn med specialpædagogiske behov. Det kan fx være ved at sikre, at der er uddannede lærere eller pædagoger til stede i undervisningen eller ved at sikre, at faglæreren får de nødvendige specialpædagogiske kompetencer til at kunne varetage undervisningen af holdet.

## Psykologbehandling i jobcenterindsatsen

DH ser meget positivt på, at der skabes lovhjemmel til psykologbehandling i jobcenterindsatsen. I den såkaldte Hjørring-model er der også positive erfaringer med brug af psykolog i den arbejdsrettede rehabilitering for de borgere, der modtager sygedagpenge og kontanthjælp.

Hovedformålene er at lave en bedre indsats for den enkelte, så flere mennesker med handicap bliver i stand til at arbejde og kan bidrage på arbejdsmarkedet. Hjørring oplever en øget efterspørgsel på arbejdskraft, som kan løses herved.

Helt konkret foretages en screeningaf den enkelte borger ved den første kontakt med jobcentret. Der anvendes et særligt udviklet spørgeskema, som borgeren selv udfylder, og som giver en enkel og systematisk indikation på risiko for langvarig offentlig forsørgelse **-** WDSQ-24 (Work Disability Screening Questionnaire). Herefter kan borgeren bl.a. blive henvist til tværfagligt team, der også rummer psykologbistand.

Denne praksis gør op med den sædvanlige tankegang, hvor serielle afklaringsforløb erstattes med parallelle indsatser, så borgeren eksempelvis både er i virksomhedspraktik og deltager i behandlingsforløb eller støtte til livsstilændring. Tilgangen kræver desuden, at der skabes individuelle løsninger fremfor standardiserede tilbud til borgerne.

## Udslusningsboliger, kommunal anvisning til private udlejningsboliger mm.

DH finder det centralt, at kriterierne for visitation til udslusningsboliger fortsat håndhæves, så det kun er borgere, der realistisk kan forventes at kunne flytte i egen bolig, der visiteres til udslusningsboliger. I modsat fald kan der være tale om, at borgeren fastholdes i en midlertidig boligform, hvilken ikke er hensigtsmæssigt. Midlertidighed skaber usikkerhed omkring et så centralt fundament for borgeren som boligen, og derfor opfordrer DH altid til løsninger, der hurtigst muligt fører til en varig løsning. Med andre ord vil en uhensigtsmæssig brug af det øgede antal udslusningsboliger være en forringelse af borgerens boligsituation, hvilket DH vil være stærkt kritisable overfor.

I alle tilfælde er det centralt, at borgeren ved tilbud om en udslusningsbolig involveres og understøttes i processen frem mod indflytning i egen bolig, og at der løbende følges op på borgerens situation.

Skulle ovenstående give anledning til spørgsmål, kan disse rettes til chefkonsulent, Tony Bech, på tlf.: 61 14 83 52 eller e-mail: tb@handicap.dk.

Med venlig hilsen

Thorkild Olesen
*Formand*